**Govor generalnega sekretarja Aljaža Verhovnika ob 75. obletnici boja v Rakitovcu, 23.3.2019**

Spoštovani!

Nahajamo se na enem od številnih prizorišč, ki pričajo o kruti, a vendar uporni ter zmagoviti poti slovenskega naroda skozi preteklost vse do danes, ko Slovenci živimo v samostojni in neodvisni državi. Tovrstne prireditve niso le spomin na preteklost, temveč tudi opomin sedanjosti in bodočnosti, da mora v družbi veljati ničelna toleranca zoper različne oblike nasilja, sovraštva in nestrpnosti.

Oboroženi odpor slovenskega naroda med 2. svetovno vojno je bil več kot nujen, saj so okupatorji na naše ozemlje vkorakali z grozovitimi načrti o iztrebljanju slovenskega naroda ter z namenom popolnega potujčevanja tistih podjarmljenih Slovencev, ki bi na milost in nemilost okupatorja tukaj še lahko živeli. Če ne bi bilo upora partizanov, podprtega s široko naklonjenostjo našega naroda, sem prepričan, da Slovenci danes ne bi imeli lastne države, saj nas preprosto rečeno ne bi bilo več. Naš narod je bil obsojen na smrt! Zato je lahkomiselno govoriti o tem, da so nekateri drugi čakali na primeren trenutek za odpor zoper okupatorja in to celo na način, da so z okupatorjem sodelovali.

Tudi tukajšnje okoliščine, pred 75 leti, v Malem in Velikem Rakitovcu, so bile posledica veleizdaje. Zato je življenje izgubilo 33 borcev, na srečo, pa žrtev med domačini, civilisti ni bilo. Ne bom govoril o podrobnostih junaške borbe partizanov na tem območju, kajti prepričan sem, da domačini zgodovinske okvire poznate veliko bolje od mene.

Osredotočil se bom na vrednote. Kot mladega državljana me borčevski duh navdaja z energijo, kako se soočiti s prihodnostjo, tako v osebnem, kot v poklicnem življenju. Upam si trditi, da smo kot družba zašli v krizo vrednot. Nekatere še živeče borce rad vprašam, od kod jim pogum, da so šli v partizane. Zakaj so šli med tiste, ki so imeli zelo male možnosti za zmago. Kaj jih je vodilo? Odgovori naših cenjenih tovarišev so polni emocionalnih sporočil. Vodila jih je zavest in pripadnost do domovine. Želeli so si lepše življenje, kjer ne bo teptanja in maltretiranja ljudi. Kjer bo delo cenjeno in kjer si bo posameznik lahko poiskal življenjsko srečo. Mladi si danes ne znamo predstavljati razmer med 2. svetovno vojno. Vsesplošno pomanjkanje in revščina, povrh vsega pa še nesmiselno nasilje so okoliščine, ki so nam danes prihranjene. Ne, danes se nam ni potrebno boriti z orožjem, danes se borimo za zdravorazumske vrednote. Ta namen ni bistveno drugačen od partizanskega boja. Le da je bolj umirjen. Družba se sooča z veliko moralno krizo, saj so nas zaslepile pretirane materialistične težnje, ki nam jih vsiljuje agresivna kapitalistična propaganda. Ljudje so nezadovoljni nad družbenimi razmerji, nastaja vse večji prepad med sloji prebivalstva, politika pa z dnevnimi temami raje popularizira sebe, kot išče rešitve za družbeno krizo. Kajti vse se začne in konča pri vrednotah. Družba »praznih duš« ne more biti uspešna. Zakaj govorimo o vrednotah NOB. Zato, ker so bili borci tovariši, bili so solidarni eden do drugega, bili so vztrajni. Vodila jih je goreča želja po svobodi. Imeli so zdrave vrednote, zato so tudi uspeli. To je dokaz, da četudi so materialne okoliščine slabe, rešitev do uspeha ni samo v kapitalu, temveč predvsem v vrednotah, ki so motor delovanja vsake družbe.

Zato je naloga Zveze borcev še aktivneje pristopiti k prenašanju vrednot NOB na mlajšo generacijo. Saj je naša organizacija prva poklicana za negovanje, ohranjanje in prenos teh vrednot. Fašizem in nacizem sta bila premagana, njune grozovite ideje pa žal nikoli niso izginile. Zato moramo vrednote NOB aktualizirati in pokazati, da smo Zveza borcev moderna in nevladna organizacija civilne družbe, ki se z negovanjem tradicije NOB zavzemamo za temelje sodobne civilizacije, saj so vrednote kot so svoboda, mir, solidarnost temelj napredne družbe. Zveza borcev torej ni samo organizacija za negovanje zgodovinske tradicije, temveč mora biti predvsem organizacija, ki si izhajajoč iz vrednot NOB, prizadeva za strpno, mirno in solidarno družbo. Kot organizacija s 40 tisoč člani imamo možnost vplivati na to, da s svojo avtoriteto predstavljamo zdrave vrednote.

Naše zadnje akcije so usmerjene ravno v vrednote. V nestrpnem pričakovanju čakamo na letošnji september, ko bomo po mnogih letih na velikih platnih videli novi slovenski partizanski film. Ta prikazuje zgodovinsko dogajanje na Menini planini, marca 1945, ko se je skupina 500 partizanov junaško prebila iz obroča 12 tisočih okupatorjevih vojakov. Ta film bo prikazal tudi vrednote, ki so jih živeli borci. Vrednote, ki so jim dale moč za preživetje. Upam, da bo sporočilnost filma današnje generacije spodbudila k razmisleku o stanju duha v naši družbi.

Zveza borcev mora biti slišana in vidna med našo bazo in simpatizerji. Žal nimamo na voljo svojih televizijskih in radijskih kanalov, imamo pa svoje glasilo – Svobodna beseda. Z aprilom prehajamo na časopis, v veliki nakladi, okoli 15.000 izvodov mesečno. Zavedajmo se, da je to edini borčevski medij, ki mesečno pošilja naša sporočila. Če se še niste odločili za prejemanje tega glasila vas vabim, da se pri vaših združenjih naročite. (Cena je ugodna, saj dobite 12 izvodov letno, enega mesečno, za samo 5 evrov na leto).

Predsedstvo Zveze borcev Slovenije se je odločilo, da bo letošnje leto posvetilo letu kulture med NOB. Zgodovinsko gledano se bomo spomnili 75. obletnice ponatisa Zdravljice v partizanskih tiskarnah, katero so leta 1944 natisnili, ko je Zdravljica praznovala 100 let obstoja. Z letom kulture želimo poudariti, da je bil narodnoosvobodilni boj gibanje, ki ga je s pluralističnim pristopom vodila Osvobodilna fronta. To ni bila samo vojaška organizacija, temveč tudi politična, ki je imela elemente države na okupiranem območju. Ti elementi pa so obsegali tudi bogato kulturno in drugo udejstvovanje.

Spoštovani!

Številni posameznice in posamezniki so v preteklosti žrtvovali največ kar so lahko za našo domovino – njihovo življenje. Med njimi so bili tudi spoštovanja vredni borci Tomšičeve in Šlandrove brigade. Naj imajo njihova dejanja večen spomin, hkrati pa pomenljiv opomin naši prihodnosti, kako se je potrebno vseskozi boriti za interese naroda. Zato bodimo ponosni na dosežke prednikov, hkrati pa strnimo vrste za optimistično prihodnost..…in nikoli ne pozabimo, da so partizani osvobodili domovino!